Ftit aktar minn sena mill-ħatra tal-Prim Ministru Robert Abela, IT-TORĊA t'għada se tippubblika stħarriġ tal-opinjoni pubblika b'żewġ mistoqsijiet ewlenin: "Li kieku ssir elezzjoni ġenerali għada, liema partit tivvota?" u "Min taħseb li huwa l-aħjar mexxej biex imexxi l-pajjiż?" L-istudju xjentifiku, li sar bejn il-25 u t-28 ta' Jannar, tħejja mill-istatistiku Dott. Vincent Marmarà. Ftit ġimgħat wara l-ħatra tiegħu bħala mexxej tal-Partit Laburista u eventwalment bħala Prim Ministru – Robert Abela esperjenza l-magħmudija tan-nar. Mhux biss ried li jorganizza Gvern u jaħtar kabinett ġdid wara maltempata politika li laqtet l-amministrazzjoni preċedenti, iżda ried jadatta strateġiji u jilqa' għal pandemija li heżżet lil kull rokkna tad-dinja, mhux b'eċċezzjoni lill-pajjiżna. L-istħarriġ li se jiġi ppubblikat fit-TORĊA t'għada l-Ħadd se jitfa' dawl fuq il-polz tal-poplu; dwar jekk il-pandemija u fatturi oħra affettwawx il-fiduċja tal-elettorat fil-gvern preżenti u jekk il-Kap tal-Partit Nazzjonalista Bernard Grech, kważi erba' xhur fit-tmun tal-Partit Nazzjonalista, bediex iħalli impatt fost l-elettorat.